《题李知监野思亭》
宋代·刘才邵

秋风挟残暑，秋日垂清光。行行向城西，夹路红蕖香。

松冈西北转，中间水云乡。小亭信佳哉，丛篁供晚凉。

月溪响环佩，古来隐城隍。斜影分径柳，依依已成行。

萧然清思动，阔远无边傍。公云方经始，从今辟幽荒。

岂惜草木富，檐宇日舒长。此兴不退转，来效未易量。

更欲坚公意，留诗冀勿忘。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。